GS1
Store norske leksikon,Teknologi og industri,Standardisering
GS1 er en internasjonal og ikke-statlig organisasjon som har til oppgave å utvikle og iverksette globale standarder for utveksling av informasjon mellom aktører i næringslivet. Den mest kjente standarden er GTIN (Global Trade Item Number) som gir en unik identifikasjon av et produkt.
GS1 har 114 lokale medlemsorganisasjoner. Selskaper kan bli medlem ved å tilslutte seg en lokal medlemsorganisasjon. Totalt er det tilsluttet over 1,5 millioner medlemmer fra hele verden. I Norge er GS1 representert ved GS1 Norway, som har over 5000 medlemmer. Historikk I 1974 tok produsenter og distributører fra 12 europeiske land initiativ for å danne et råd som skulle legge til rette for å innføre et enhetlig system for produktnummerering over hele Europa, lik UPC (Universal Product Code) som var i bruk i USA. Rådet opprettet European Article Numbering, som var kompatibelt med det amerikanske UPC-systemet, og fikk stiftet EAN som egen organisasjon i februar 1977 i Belgia.Da EAN etter hvert fikk medlemmer utenfor Europa, skiftet organisasjonen navn til EAN International i 1992. Navnet ble endret til EAN-UCC i 2002, da den amerikanske organisasjonen Uniform Code Council også ble medlem av EAN International. Organisasjonens nåværende navn, GS1, ble tatt i bruk fra 2005. Les mer i Store norske leksikon GTIN strekkode Eksterne lenker Nettsidene til GS1 Nettsidene til GS1-Norway